Τόμας Γουόκαπ

Ο Τόμας Ράιαν Γουόκαπ (αγγλικά: Thomas Ryan Walkup, Πασαντίνα, 30 Δεκεμβρίου 1992) είναι Αμερικανός επαγγελματίας καλαθοσφαιριστής, ο οποίος αγωνίζεται ως σούτινγκ γκαρντ/πόιντ γκαρντ για τον Ολυμπιακό.

Κολεγιακή σταδιοδρομία 
Ο Γουόκαπ είχε αμέσως ενεργό ρόλο με τους Λάμπερτζακς ως ο έκτος παίκτης της ομάδας κατά τη διάρκεια της πρωτοετούς σεζόν του. Σε 18,5 λεπτά ανά παιχνίδι, είχε κατά μέσο όρο 4,4 πόντους και 3,6 ριμπάουντ. Κατέγραψε ρεκόρ πόντων σεζόν με 11πόντους  δύο φορές, εναντίον των Τάλσα Γκόλτεν Χάρικεϊν στις 24 Νοεμβρίου 2012 και εναντίον των ΜακΝίς Στέιτ Κάουμποϊς στις 5 Ιανουαρίου 2013. Εκείνη τη σεζόν, οι Λάμπερτζακς κέρδισαν 27 παιχνίδια (ρεκόρ πανεπιστημίου), κερδίζοντας τον τρίτο τους  τίτλο στη Southland Conference και κερδίζοντας την πρόκριση στο National Invitation Tournament.

Ως τριτοετής, ο Γουόκαπ είχε κατά μέσο όρο 15,5 πόντους και 6,5 ριμπάουντ ανά παιχνίδι. Οι συμπαίκτες του άρχισαν να τον αναφέρουν ως «Το φίδι», αφού καθιέρωσε την ικανότητά του στα ριμπάουντ, κερδίζοντας συνεχώς φάουλ από τους αντιπάλους παίκτες και παρέχοντας σκληρή άμυνα για τους Λάμπερτζακς. Ονομάστηκε ο Παίκτης της Χρονιάς της Southland Conference το 2015.

Στον πρώτο γύρο του τουρνουά NCAA του 2016, ο Γουόκαπ σημείωσε 33 πόντους σε μια νίκη-έκπληξη με 70-56 επί της τρίτης στην κατάταξη Ουέστ Βιρτζίνια Μάουντενιερς. Σημείωσε 19 στις 20 ελεύθερες βολές.

Επαγγελματική σταδιοδρομία

Πρώτα χρόνια 
Αφού δεν επιλέχθηκε στο NBA Ντραφτ του 2016, ο Γουόκαπ εντάχθηκε στους Γκόλντεν Στέιτ Ουόριορς για το NBA Σάμερ Λιγκ 2016. Στις 26 Σεπτεμβρίου 2016, υπέγραψε με τους Σικάγο Μπουλς. Ωστόσο, αργότερα αποδεσμεύθηκε από τους Μπουλς στις 21 Οκτωβρίου, αφού εμφανίστηκε σε τέσσερις αγώνες προετοιμασίας. Στις 30 Οκτωβρίου, αποκτήθηκε από τους Γουίντι Σίτι Μπουλς της NBA Development League, θυγατρικής ομάδα των Σικάγο Μπουλς.

Στις 10 Αυγούστου 2017, ο Γουόκαπ υπέγραψε με τη γερμανική Ρίζεν Λούντβιγκσμπουργκ για τη σεζόν 2017-18. Τον Απρίλιο του 2018, μπήκε στην Πρώτη Ομάδα του Πρωταθλήματος Γερμανίας.

Ζάλγκιρις Κάουνας 
Στις 21 Ιουνίου 2018, ο Γουόκαπ υπέγραψε με τη Ζάλγκιρις Κάουνας του Πρωταθλήματος Λιθουανίας. Ο Γουόκαπ έλαβε το βραβείο του Καλύτερου Αμυντικού Παίκτη της Χρονιάς του Πρωταθλήματος Λιθουανίας το 2019. Στις 27 Νοεμβρίου 2019, επέκτεινε το συμβόλαιο του με τη Ζάλγκιρις μέχρι το καλοκαίρι του 2021. Τη σεζόν 2019-20 κατέκτησε το νταμπλ στην Λιθουανία. Στην Ευρωλίγκα μέτρησε 9,6 πόντους, 5,5 ασίστ, 3,6 ριμπάουντ κατά μέσο όρο. Στις 20 Ιουλίου παρέμεινε επίσημα στην ομάδα. αφού παρήλθε η ημερομηνία όπου μπορούσε κάποια ομάδα να πληρώσει το buy-out και να τον αποκτήσει. 

Τη σεζόν 2020-21, στην Ευρωλίγκα πραγματοποίησε καλή χρονιά μετρώντας σε 34 παιχνίδια, 8,2 πόντους, 3 ριμπάουντ, 4,5 ασίστ και 10,6 βαθμούς αξιολόγησης κατά μέσο όρο. Στις 14 Φεβρουαρίου 2021, κατέκτησε το Κύπελλο Λιθουανίας, νικώντας στον τελικό την Λιετκαμπέλις με 76-69. Στις 7 Ιουνίου, κατέκτησε για τρίτη φορά το Πρωτάθλημα Λιθουανίας, αφού η Ζαλγκίρις κέρδισε στη σειρά των τελικών την Ρίτας 3-0. Μάλιστα ο ίδιος ανακηρύχθηκε MVP των τελικών, έχοντας μάλιστα στο τρίτο και τελευταίο παιχνίδι της σειράς 20 πόντους, 5 ριμπάουντ και 5 ασίστ.

Ολυμπιακός 
Στις 11 Ιουνίου 2021, ανακοινώθηκε από τον Ολυμπιακό, με τον ίδιο να υπογράφει συμβόλαιο τριετούς διάρκειας (μέχρι το 2024). Στις 20 Φεβρουαρίου κατέκτησε το Κύπελλο Ελλάδας, νικώντας στον τελικό τον Παναθηναϊκό με 81-73. Τον Απρίλιο του 2022, ήταν καθοριστικός στην πρόκριση του Ολυμπιακού στο Final Four του Βελιγραδίου κόντρα στη Μονακό με 3-2 νίκες. Διπλασίασε  το μέσο όρο του κι από τους 5,4 πόντους στην κανονική περίοδο, πήγε στους 11,2, ενώ σούταρε με 43,5% στο τρίποντο στα πλέι οφ από το 23,3% που είχε στην κανονική περίοδο. Στις 17 Ιουνίου 2022 κατέκτησε το Πρωτάθλημα Ελλάδας, αφού ο Ολυμπιακός νίκησε τον Παναθηναϊκό στη σειρά των τελικών με 3-0. Επίσης, αναδείχθηκε καλύτερος αμυντικός της σεζόν 2021-22 στο Πρωτάθλημα Ελλάδας καθώς ήταν πρώτος σε όλες τις ψηφοφορίες των ΜΜΕ, των φιλάθλων, αλλά και των αρχηγών των ομάδων και των προπονητών. Στις 2 Οκτωβρίου 2022, κατέκτησε το Σούπερ Καπ Ελλάδας, αφού ο Ολυμπιακός κέρδισε στον τελικό τον Παναθηναϊκό 67-52, με τον ίδιο να έχει 6 πόντους, 4 ριμπαόυντ και 3 ασίστ.

Τίτλοι-Διακρίσεις

Συλλογικοί

Ζάλγκιρις Κάουνας 

 3 Πρωταθλήματα Λιθουανίας: (2019, 2020, 2021)
 2 Κύπελλα Λιθουανίας: (2020, 2021)

Ολυμπιακός 
 Πρωτάθλημα Ελλάδας: (2022)
 Κύπελλο Ελλάδας: (2022)
 Σούπερ Καπ Ελλάδας: (2022)

Ατομικοί 

 Καλύτερος αμυντικός του Πρωταθλήματος Ελλάδας: (2022)
 MVP των τελικών στο Πρωτάθλημα Λιθουανίας: (2021)
 2x Καλύτερος Αμυντικός στο Πρωτάθλημα Λιθουανίας: (2019, 2021)
 Καλύτερη Πεντάδα στο Πρωτάθλημα Γερμανίας: (2018)
 Γερμανικό All Star Game: (2018)

Παραπομπές

Εξωτερικοί σύνδεσμοι 
 Βιογραφικό στους Stephen F. Austin Lumberjacks
 Προφίλ στο Realgm

Αμερικανοί καλαθοσφαιριστές
Πόιντ γκαρντ
Σούτινγκ γκαρντ
Καλαθοσφαιριστές Γουίντι Σίτι Μπουλς
Καλαθοσφαιριστές D-League
Καλαθοσφαιριστές Ρίζεν Λούντβιγκσμπουργκ
Καλαθοσφαιριστές Πρωταθλήματος Γερμανίας
Καλαθοσφαιριστές Ζάλγκιρις Κάουνας
Καλαθοσφαιριστές Πρωταθλήματος Λιθουανίας
Καλαθοσφαιριστές ΟΣΦΠ
Καλαθοσφαιριστές Α1 Εθνικής Ελλάδας
Ξένοι καλαθοσφαιριστές στην Ελλάδα